

**คู่มือแบบประเมินความสุขของเด็กไทย: ระดับมัธยมศึกษา**

**(Secondary Child Happiness: SCH-Thai 12)**

**คำชี้แจง**

แบบประเมินความสุขของเด็กมัธยมศึกษา (Secondary Child Happiness: SCH-Thai 12) เป็นแบบประเมินของแผนสุขภาวะเด็ก เยาวชน และครอบครัว (สำนัก 4) ที่พัฒนาขึ้นจากกรอบแนวคิด ECCE Happiness Framework และ Triad for Happiness แบ่งออกเป็น 2 สมรรถนะใหญ่ๆ คือ สมรรถนะด้านอารมณ์ (Emotional Competence) 3 องค์ประกอบ และสมรรถนะด้านสังคม (Social Competence) 4 องค์ประกอบ

แบบประเมิน SCH-Thai 12 เป็นเครื่องมือที่ผ่านการวิจัยและทดสอบแล้วว่ามีประสิทธิภาพในการคัดกรองหรือประเมินระดับความสุขของเด็กได้ดี โดยมีค่าความเที่ยงของมาตรวัดด้วยสัมประสิทธิ์ Reliability Cronbach’s alpha เท่ากับ 0.814

**คุณสมบัติของเครื่องมือ**

1) แบบประเมิน SCH-Thai 12 พัฒนาขึ้นโดยใช้กลุ่มคนเป็นมาตรฐาน (Normative Model) ในการกำหนดเกณฑ์ปกติ (Norm) เนื่องจากยังไม่มีการตรวจมาตรฐาน (Goal Standard) ของความสุขเด็กมัธยมศึกษา ว่ามีความสุขมากน้อยเพียงใด

2) การพัฒนาแบบประเมิน SCH-Thai 12 ผ่านการทบทวนวรรณกรรมที่เกี่ยวข้อง จากนั้นสร้างเป็นข้อคำถามให้สอดคล้องกับกรอบแนวคิด และตรงตามเนื้อหาที่ต้องการประเมิน (Content Validity) นำลงไปทดสอบรอบแรกกับกลุ่มตัวอย่างขนาดเล็ก (111 คน) ด้วยข้อคำถามทั้งหมด 33 ข้อ คัดกรองข้อคำถามโดยใช้สถิติ Factor Analysis ที่สามารถจัดหมวดหมู่ได้ครบ 7 องค์ประกอบ และอธิบายเนื้อหาร่วมกันได้มากกว่าร้อยละ 70 จึงจัดว่าเนื้อหาของจำนวนข้อคำถามครอบคลุมในเกณฑ์ค่อนข้างเหมาะสม ตลอดจนหาความเที่ยงของมาตรวัดด้วย Reliability Cronbach’s Alpha ที่อยู่ในเกณฑ์ดีมีค่าตั้งแต่ 0.7 ขึ้นไป เมื่อได้ข้อคำถามที่มีจำนวนข้อและเนื้อหาเข้าเกณฑ์มาตรฐาน แล้วจึงนำลงไปทดสอบรอบที่สอง ที่มีขนาดกลุ่มตัวอย่างที่ใหญ่ขึ้นกว่าเดิมเพื่อดู External Reliability

3) ผลการวิเคราะห์ข้อมูลรอบแรก จากจำนวนข้อคำถาม 33 ข้อ สามารถสกัดจำนวนข้อคำถามที่ใช้ได้ 12 ข้อ มีความสามารถอธิบายเนื้อหาร่วมกันได้ (Common Variance) 84.29% และค่าความเที่ยงของคะแนนการวัด (Cronbach’s Alpha) 0.639 และเมื่อนำไปใช้ในกลุ่มตัวอย่างขนาดใหญ่ในพื้นที่อื่นจำนวน 378 คน พบว่า ได้ค่าความสามารถอธิบายเนื้อหาร่วมกันเพิ่มขึ้น (Common Variance) 86.44% และค่าความเที่ยงของคะแนนการวัด (Cronbach’ s Alpha) 0.765

**ข้อกำหนดและคำชี้แจงในการประเมิน**

1) แบบประเมินนี้เหมาะสำหรับเด็กที่มีอายุระหว่าง 13-18 ปี (ไม่จำกัดเพศ)

2) การประเมินใช้เวลาประมาณ 10-15 นาที

3) ก่อนเริ่มทำแบบประเมิน ควรทำความเข้าใจกับตัวเด็กให้เข้าใจว่า

- การประเมินนี้เป็นเพียงการประเมินและคัดกรองความสุขของเด็กในเบื้องต้นเท่านั้น

- อธิบายวัตถุประสงค์ และเป้าหมายของการประเมินให้เด็กเข้าใจก่อนเริ่มประเมิน และให้เวลา

มากพอสำหรับเด็กในการตัดสินใจเลือกข้อที่สอดคล้องกับสถานการณ์จริงของเด็กให้มากที่สุด

- ขอให้ตอบแบบประเมินให้ครบทุกข้อ และในแต่ละข้อให้เลือกตอบข้อเดียวเท่านั้น

4) แบบประเมินนี้เหมาะกับการประเมิน ณ สถานการณ์ปัจจุบันของเด็ก เพื่อความเที่ยงตรงและแม่นยำที่สุด และไม่แนะการนำไปใช้เพื่อการประเมินย้อนหลัง (Retrospective Recall Evaluation)

5) เพื่อให้การประเมินเป็นไปตามนโยบายคุ้มครองข้อมูลส่วนบุคคล (PDPA) และ พรบ. คุ้มครองเด็ก แนะนำให้มีกระบวนการให้ข้อมูลและขอความยินยอมจากพ่อแม่ ผู้ปกครองของเด็กก่อนทำการประเมิน มีกระบวนการรักษาความลับ และบริหารจัดการการจัดเก็บข้อมูลให้ยากต่อการเข้าถึงของบุคคลอื่น ไม่ระบุข้อมูลส่วนบุคคลจริงของเด็ก โดยสามารถใช้นามสมมุติหรือเลขรหัสแทน

**การให้คะแนน**

**กลุ่มที่ 1 ข้อ 1 2 4 5 6 10 11 และ 12**

น้อยที่สุด ให้ 1 คะแนน

น้อย ให้ 2 คะแนน

ปานกลาง ให้ 3 คะแนน

มาก ให้ 4 คะแนน

มากที่สุด ให้ 5 คะแนน

**กลุ่มที่ 2 ข้อ 3 7 8 และ 9**

น้อยที่สุด ให้ 5 คะแนน

น้อย ให้ 4 คะแนน

ปานกลาง ให้ 3 คะแนน

มาก ให้ 2 คะแนน

มากที่สุด ให้ 1 คะแนน

**การแปลผลการประเมิน**

แบบประเมินความสุขของเด็กไทย: ระดับมัธยมศึกษา12 ข้อ มีคะแนนเต็มทั้งหมด 60 คะแนน เมื่อได้ข้อมูลจากการประเมินแล้ว และรวมคะแนนทุกข้อได้คะแนนเท่าไหร่ สามารถนำมาเปรียบเทียบกับเกณฑ์ปกติที่กำหนดดังนี้

คะแนน 49-60 คะแนน หมายถึง มีความสุขในระดับมาก

คะแนน 36-48 คะแนน หมายถึง มีความสุขระดับปานกลางในเกณฑ์ปกติ

คะแนน 0-35 คะแนน หมายถึง มีระดับความสุขในระดับน้อย

|  |  |  |  |  |  |
| --- | --- | --- | --- | --- | --- |
| **แบบประเมินความสุขของเด็กไทย: ระดับมัธยมศึกษา** | **น้อยที่สุด** | **น้อย** | **ปานกลาง** | **มาก** | **มากที่สุด** |
| 1. ฉันชอบกิจกรรมที่ทำร่วมกันกับสมาชิกในครอบครัว |  |  |  |  |  |
| 2. พ่อแม่สอนฉันให้เรียนรู้สิ่งใหม่ๆ รอบตัว |  |  |  |  |  |
| 3. ฉันรู้สึกโดดเดี่ยวในการใช้ชีวิตประจำวัน |  |  |  |  |  |
| 4. ฉันรู้สึกอบอุ่นและมีความสุขเมื่ออยู่ที่บ้าน |  |  |  |  |  |
| 5. ฉันกับเพื่อนมีพื้นที่ในการทำกิจกรรม/เล่น เป็นของตัวเอง |  |  |  |  |  |
| 6. ฉันรู้สึกว่าสังคม/ชุมชน/หมู่บ้านที่ฉันอยู่ มีความปลอดภัย |  |  |  |  |  |
| 7. ฉันจะรู้สึกโกรธเมื่อถูกล้อเลียนจากคนรอบข้าง |  |  |  |  |  |
| 8. ฉันรู้สึกว่าฉันไม่ได้รับความยุติธรรมจากพ่อแม่/คุณครู |  |  |  |  |  |
| 9. ฉันรู้สึกว่าพ่อแม่/คุณครูไม่ชอบฉัน |  |  |  |  |  |
| 10. ฉันจัดการอารมณ์ของตัวเองได้ เมื่อถูกละเมิดสิทธิ์ส่วนตัว |  |  |  |  |  |
| 11. ฉันและครอบครัวไปช่วยงานสังคม/ชุมชน/หมู่บ้านอยู่เสมอ |  |  |  |  |  |
| 12. ผู้ใหญ่ในสังคม/ชุมชน/หมู่บ้านหากิจกรรมให้ฉันกับเพื่อนได้ทำร่วมกัน |  |  |  |  |  |